Lühikokkuvõte Leedu kohtusüsteemi tõhusus on endiselt heal tasemel ning selle parandamiseks rakendatakse lisameetmeid. Kohtusüsteemis kasutatakse laialdaselt digitaalseid vahendeid, mis on aidanud tagada kohtute katkematu toimimise COVID-19 pandeemia ajal. Endiselt esineb viivitusi kõrgemate kohtuametnike ametisse nimetamisel. Kuigi konstitutsioonikohtusse ametisse nimetamise menetlust on taas alustatud, on kõrgeima kohtu esimees 2019. aasta septembrist saadik ametis kohusetäitjana. Riiklik kohtute amet ja kohtunõukogu töötavad praegu välja algatusi korruptsioonivastase kultuuri tugevdamiseks kohtusüsteemis. Praegu arutatakse tasuta õigusabi süsteemi muudatusi, püüdes lahendada õigustöötajate pikaajalisi probleeme. 4. novembril 2020 võeti vastu uus korruptsioonivastane tegevuskava 2020–2022, et parandada riikliku korruptsioonivastase programmi rakendamist. Vara deklareerimine on nüüd tõhusamalt ja tulemuslikumalt reguleeritud ning alates 2021. aasta jaanuarist kehtivad lobitööd käsitlevad ajakohastatud õigusnormid, mille eesmärk on tagada valitud ametiisikute ja lobistide kohtumiste suurem läbipaistvus ja avalikustamine. Pöördukse efekti ja töösuhtejärgset ooteperioodi käsitleva läbivaadatud õigusraamistiku rakendamine algas pärast raamistike heakskiitmist 2020. aasta juulis. Rikkumisest teatajate kaitset käsitlevad õigusnormid on kehtestatud ja prokuratuur tegeleb teadlikkuse suurendamisega, et edendada teavituskanalite kasutamist. Läbi on uuritud või kohtusse antud mitu suurkorruptsiooni juhtumit. Pettuste ja korruptsiooniohtude ärahoidmiseks COVID-19 pandeemia ajal on täiustatud riigihangete õigusraamistikku. Lisaks andis eriuurimisteenistus välja soovitused ja suunised läbipaistvuse suurendamiseks ja korruptsiooniohtude vähendamiseks COVID-19 pandeemiast mõjutatud sektorite majandusabi kava rakendamisel. Leedu meedia mitmekesisuse õigusraamistik tagab põhiõiguse väljendusvabadusele ja õiguse teabele. Kuigi meediat reguleerivaid asutusi peetakse endiselt sõltumatuks ja tulemuslikuks, on arutletud meediavaldkonna eneseregulatsiooni asutuste tulemuslikkuse ja erapooletuse üle. Meediaomandi läbipaistvuse suurendamiseks loob kultuuriministeerium praegu üldsusele kättesaadavat avaliku teabe tootjate ja levitajate infosüsteemi. Ajakirjanike töökeskkond Leedus on tasapisi paranemas, eelkõige seoses juurdepääsuga peamistes avalikes registrites hoitavale teabele. Sellest hoolimata näivad ametiasutused mõnikord tuginevat andmekaitsele, et põhjendamatult piirata teabele juurdepääsu. Leedu ametiasutused on võtnud mitu meedet, et leevendada COVID-19 pandeemia mõju meediaväljaannetele. Ettevalmistamisel on õigusloome kvaliteedi parandamist taotlev projekt, mis hõlmab kehtivate õigusaktide läbivaatamist, et kõrvaldada aegunud või ebaproportsionaalsed õigusnormid. Leedu võttis COVID-19 pandeemia ajal vastu erakorralised meetmed, mis kehtivad siiani. Kuigi COVID-19ga seotud piirangud mõjutasid Leedu vabaühenduste tegevust, on ametiasutused andnud vabaühendustele rahalist eritoetust. Kodanikuühiskonna tegutsemisruum on endiselt avatud ja loodud on uus vabaühenduste sihtasutus, et pakkuda vabaühendustele kestlikku institutsioonilist tuge. Leedu ametiasutused on välja töötamas algatusi õigushariduse parandamiseks ning kavas on integreerida õigushariduse ja korruptsioonivastase võitluse alane haridus üldharidusprogrammidesse.



I.Kohtusüsteem

Kohtusüsteem koosneb üldkohtutest (kõrgeim kohus, apellatsioonikohus, regionaalsed kohtud ja esimese astme kohtud) ning erikohtutest (kõrgeim halduskohus ja kaks halduskohut). Esimese astme kohtute kohtunikud nimetab ametisse Vabariigi President valikukomisjoni soovitusel ja kõrgeima kohtu kohtunikud nimetab ametisse parlament (Seimas), kusjuures kohtunikukandidaadid esitab Vabariigi President kohtunõukogu soovitusel. Kohtunõukogu, mis koosneb üksnes kohtunike poolt nende endi seast nimetatud kohtunikest, on kohtusüsteemi autonoomne täitevorgan, mis tagab kohtute ja kohtunike sõltumatuse. Täitevvõimust sõltumatu riikliku kohtute ameti pädevuses on kohtutele materiaalse ja tehnilise toe pakkumine, kohtusüsteemi tõhusa toimimise tagamine ja kohtunike koolituse korraldamine. Konstitutsioonikohus teeb otsuseid õigusaktide ning presidendi ja valitsuse aktide põhiseaduspärasuse kohta. Prokurörid on sõltumatud; peaprokuröri nimetab ametisse ja vabastab ametist Vabariigi President parlamendi nõusolekul. Madalama astme prokurörid nimetab ametisse peaprokurör valikukomisjoni soovitusel. Leedu osaleb Euroopa Prokuratuuri tegevuses. Advokatuur on õigussüsteemi sõltumatu osa ning seda rahastatakse advokaatide liikmemaksust ja muudest allikatest.

Sõltumatus

Üldsus ja ettevõtjad peavad kohtusüsteemi sõltumatust endiselt keskmiseks või väga suureks. 2021. aastal on kohtusüsteemi tajutava sõltumatuse tase üldsuse hinnangul kolmandat aastat järjest veelgi paranenud ning kohtusüsteemi sõltumatust peetakse endiselt keskmiseks (55 % vastanutest pidas kohtusüsteemi sõltumatust „võrdlemisi suureks“ või „väga suureks“ ja neid on 3 protsendipunkti võrra rohkem kui 2020. aastal). Ettevõtjad peavad kohtusüsteemi sõltumatust üldiselt suureks, kuigi 2021. aastal sedasi arvanute hulk vähenes. See on vastuolus eelmistel aastatel täheldatud püsiva suurenemisega (60 % peab sõltumatust „võrdlemisi suureks“ või „väga suureks“ – seega on nõnda vastanuid 6 protsendipunkti võrra vähem kui 2020. aastal).

Kohtunõukogu pädevust on suurendatud ja selle koosseisu on muudetud. Alates 2020. aasta novembrist kuulub kohtunõukokku 17 liiget (varem 23). Kohtute seaduse muudatustega nähti ka ette, et kohtunikke võib valida kohtunõukokku maksimaalselt kaheks järjestikuseks ametiajaks. Kohtunõukogu koosneb endiselt täielikult kohtunikest, kelle on ametisse nimetanud nende kolleegid, mis on kooskõlas Euroopa Nõukogu soovitustega. Nende kohtunike ametiaja suhtes, kes ei jätka enam liikmena, ei ole ennetähtaegset lõpetamist kohaldatud, kuna uued õigusnormid jõustusid pärast nende tavapärase ametiaja lõppu. Nagu märgiti õigusriigi olukorda käsitlevas 2020. aasta aruandes, on kohtunikukandidaatide valikukomisjoni kohtunikest liikmete valimine, mis kuni 2020. aastani kuulus presidendi ainupädevusse, nüüd kohtunõukogu pädevuses. Esimest korda nimetas kohtunõukogu selle komisjoni liikmeteks kolm kohtunikku. Kohtunõukogust on saanud ka üks osalisi sõltumatus riiklikus strateegilises juhtimissüsteemis, mis loodi Leedu Vabariigi strateegilise juhtimise seadusega, mis jõustus 1. jaanuaril 2021. Sellega seoses osaleb kohtunõukogu aktiivselt 2021.–2030. aasta riikliku arenguprogrammi ettevalmistamises.

Pärast seisakuaega on konstitutsioonikohtusse ametisse nimetatud kolm uut kohtunikku. Pärast kolme konstitutsioonikohtu kohtuniku, sealhulgas esimehe ametiaja lõppu 2020. aasta märtsis lükkas parlament vabadele ametikohtadele esitatud kolm kandidaati tagasi, mille tõttu kujunes märkimisväärselt pikaks aeg, mille vältel jäid kolm kohtunikku ametisse kohusetäitjana. Pärast seda, kui erakonnad olid avaldanud kahtlust kolme kohtuniku ametis jätkamise õiguspärasuse suhtes, selgitas konstitutsioonikohus, et see lahendus on kooskõlas konstitutsioonikohtu seadusega,ning rõhutas, et konstitutsioonikohus peab toimima katkestusteta. Seaduses on sätestatud, et kui uut kohtunikku ametisse ei nimetata, töötab kohtunik, kelle ametiaeg on lõppenud, kuni uue kohtuniku ametisse nimetamiseni. See õiguslik lahendus näib olevat kooskõlas Veneetsia komisjoni soovitustega. Parlament jätkas konstitutsioonikohtu koosseisu uuendamise menetlust 2021. aasta jaanuaris. See on võimaldanud kõnealused kolm kohtunikku ametisse nimetada. Parlament nimetas 17. juunil 2021 ametisse konstitutsioonikohtu uue esimehe.

Kõrgeima kohtu esimees jääb ametisse kohusetäitjana. Kõrgeima kohtu uue esimehe ametisse nimetamine on viibinud alates 2019. aasta septembrist. Konstitutsioonikohtu otsuse alusel, mille kohaselt oli kõrgeima kohtu tsiviilkolleegiumi esimehe ametist vabastamine põhiseadusevastane, ennistati kohtunik tema vastavale ametikohale kõrgeima kohtu kohtunikuna, sealhulgas tsiviilkolleegiumi esimehe ja kohtu esimehe kohusetäitjana. Kuigi see tagab kõrgeima kohtu toimimise, on oluline ametisse nimetamise menetlust jätkata. Siiski on oodata lisaviivitusi, sest kohtute seaduse kohaselt saab kõrgeima kohtu esimehe ametisse nimetada alles siis, kui on tagatud kõrgeima kohtu täiskoosseis, ja üks kõrgeima kohtu kohtuniku ametikoht on valikumenetluse viivituste tõttu täitmata.

Riiklik kohtute amet ja kohtunõukogu astuvad samme, et tugevdada kohtusüsteemis korruptsiooni suhtes sallimatut õhkkonda. Korruptsioonivastase kultuuri tugevdamine kohtusüsteemis on üks viiest prioriteedist, mis on lisatud riikliku kohtute ameti 2020.–2022. aasta programmi. Sellega seoses korraldab riiklik kohtute amet koostöös kohtunõukoguga kutse-eetikateemalisi seminare ja töötab välja meetmeid, et tugevdada kontrolli erahuvide deklareerimise üle. Kohtunõukogu on loonud ka institutsioonidevahelise töörühma, kuhu kuulub eriuurimisteenistuse esindaja, et tugevdada kohtusüsteemis korruptsiooni suhtes sallimatut õhkkonda. Nende jõupingutustega aidatakse lahendada muret kohtusüsteemi mainele avalduva negatiivse mõju pärast, mida tekitab kahtlus, et kohtusüsteemi liikmed on seotud korruptsioonijuhtumitega alates 2019. aastast menetletavates kriminaalasjades. Need kahtlused on juba viinud viie kohtuniku ametist vabastamiseni ja kolme kohtuniku ametikohustuste täitmise peatamiseni.

Advokatuur on väljendanud muret ametisaladuse hoidmise pärast. Kriminaalteabe seaduse kohaselt võivad õiguskaitseasutused teha varjatud teabekogumistoiminguid, mis advokatuuri väitel võib tähendada advokaatide ja nende klientide vahelise suhtluse kontrollimist isegi siis, kui kriminaalsüüdistust ei ole esitatud. Advokatuur küsis riigiasutustelt teavet selle kohta, kas advokatuuri liikmete suhtes on väljaspool kriminaaluurimist tehtud kriminaalteabe kogumise toiminguid, teabe andmisest aga keelduti. Keeldumine vaidlustati siseriiklikes kohtutes. Advokatuuri kaebus jäeti lõpliku otsusega rahuldamata. Advokatuur esitas kaebuse Euroopa Inimõiguste Kohtule. 9. detsembril 2020 teavitas Euroopa Inimõiguste Kohus Leedu valitsust kaebuse vastuvõetavusest. Ühtlasi vaidlustas advokatuur Vilniuse regionaalses halduskohtus kriminaaluurimist käsitlevad õigusnormid. Pärast halduskohtu otsust esitas advokatuur apellatsioonkaebuse Leedu kõrgeimale halduskohtule. Kohtumenetlus Leedu kõrgeimas halduskohtus on pooleli.

Kvaliteet

Pärast COVID-19 pandeemiast tingitud lühiajalisi viivitusi on jätkatud kohtunike valimise menetlustega. COVID-19 pandeemia ja sellega seotud piirangute tõttu, mis kehtestati väljakuulutatud karantiinikorra raames, viidi kohtunike valimise menetlusi ellu vähem kui 2019. aastal. Pärast menetluseeskirjade kohandamist videokonverentsiseadmete kasutamise võimaldamiseks on valikukomisjoni koosolekud jätkunud tavapärase ajakava kohaselt. Riikliku kohtute ameti andmetel on 2021. aastaks kavandatud rohkem valikumenetlusi, et kompenseerida 2020. aastal registreeritud vähenemist ja tagada vabade ametikohtade täitmine.

Kohtunõukogu on algatanud arutelud kohtusüsteemi rahastamismudeli üle. Riigieelarve koostamise üle peetavate läbirääkimiste raames on kohtunõukogu olnud mures kohtusüsteemile rahaliste vahendite eraldamise ja sellega seotud kriteeriumide pärast. Kohtunõukogu on algatanud riigisiseste ja rahvusvaheliste tavade uurimise, et kehtestada rahaliste vahendite eraldamise objektiivsed ja läbipaistvad kriteeriumid.

Käimas on arutelu tasuta õigusabi süsteemi muudatuste üle. Leedu Vabariigi 18. valitsuse programm hõlmab projekti, mille eesmärk on vähendada tasuta õigusabi pakkuvate juristide töökoormust ja lahendada tasuta õigusabi teenuste osutamise ebapiisava tasustamise probleem, sealhulgas tagada proportsionaalse tasu maksmine, mis oleneb osutatavate õigusteenuste keerukusest, ning suurendada maksmiskorra läbipaistvust. Nende muudatustega lahendataks advokatuuri pikaajalised mured ning need oleksid kooskõlas Euroopa Advokatuuride ja Õigusliitude Nõukogu soovitustega ja Euroopa Nõukogu suunistega. Projekt, mis eeldatavasti viiakse ellu parlamendi praeguse koosseisu ametiajal 2020–2024, on aga alles väga varajases etapis ja enne projektiga alustamist tehakse teostatavusuuring.